መንግሥት በታችኛው አደረጃጀትና በማዕከላዊ መንግሥት ያሉ ችግሮችን በመፍታት እውነተኛ ዴሞክራሲ ለማምጣት መሥራት እንዳለበት ኢዜማ አሳሰበ፡፡
የኢትዮጵያ ዜጎች ለማኅበራዊ ፍትሕ (ኢዜማ) የወደፊት ችግሮችን እና ሀገሪቱ ያለችበትን ሁኔታ በተመለከተ ዝርዝር ጋዜጣዊ መግለጫ ሰጥቷል፡፡ የኢትዮጵያ ዜጎች ለማኅበራዊ ፍትሕ (ኢዜማ) እንደ ሀገርና እንደ ሕዝብ በተለያዩ የሀገሪቱ ክፍሎች የሠላም እጦት፣ ሕግ ያለመከበር፣ የተማሪዎች እገታ፣ ዝርፊያ መንገድ መዝጋት እና መሠል ሕገ-ወጥ ተግባራት መበራከታቸውን አንስቷል፡፡‹‹ሀገሪቱ ወዴት እየሄደች ነው?›› የሚል ስጋት መፍጠሩንም በመግለጫው አንስቷል፡፡ የዘውግ ፖለቲካ አካሄድ ለማዕከላዊ መንግሥት ስጋት መሆኑን በመግለጫው አንስቷል፤ ይህም ጥቅም የማጣት ስጋት ያለባቸው የቀድሞ ሥርዓት ተጠቃሚዎች፣ በባለተራነት ማስተዳደር የሚፈልጉ አክራሪ ብሔርተኞችና የሽግግር መንግሥት ይቋቋም የሚሉ ኃይሎች መፈጠራቸውንም ኢዜማ አመላክቷል፡፡ሕዝቡ ትክክለኛ ውክልናውን ለማወቅ ሀገራዊ ምርጫው አማራጭ መሆኑ ተገልጿል፡፡ ምርጫው ግን ፍትሐዊና ዴሞክራሲያዊ መሆን አለበት ተብሏል፡፡ ይህም እውን እንዲሆን የመንግሥት የፀጥታ አካላት ለማንም ወገንተኛ አለመሆን እንደሚጠበቅባቸውና ምርጫ ቦርድ ታማኝ የሆነ ተቋም እንዲሆን መገንባት እንዳለበት ተገልጿል፡፡ኢዜማ በብሔር በተደራጁ ጽንፈኛ ባላቸው ኃይሎች እና በኢ-መደበኛ አደረጃጀቶች አማራ፣ ኦሮሚያና ደቡብ ክልሎች ሐሳቡን በነጻነት እንዳይገልፅ ተደርጓል ተብሏል፡፡ ፕሮፌሰር ብርሃኑ ነጋ ‹‹‹ክልልላችን ነው› በሚሉት አካባቢ ከነሱ ሐሳብ ውጭ እንዳይስተናገድ እያደረጉ ነው›› ብለዋል፡፡ ይህም የከተማው የፀጥታ ኃይል ሕግን ለማስከበርና ሠላማዊ ስብሰባን የማድረግ መብትን አላስከበረም ሲሉ ወቅሰዋል፡፡በስልጣን ላይ ላለዉ ብልጽግና ፓርቲ ማስመረጫ እተየባለ የሚሰበሰበው ገንዘብ ባለሀብቶች ‹‹ግብር እንዳይጫንብኝ›› በማለት ፈርተዉ እንዲሰጡ እያደረገ በመሆኑ በምርጫቸው ብቻ እንዲደግፉ መደረግ እንዳለበት ኢዜማ አሳስቧል፡፡ ኢዜማ ወጣቶች፣ ምሁራን፣ የንግዱ ማኅበረሰብ፣ የፀጥታ ኃይሉ፣ የፖለቲካ ድርጅቶች እና መላው ኢትዮጵያዊ በሰከነ መልኩ ለሀገሪቱ የሚበጀዉን በማመዛዘን እንዲያደርግ ሀገራዊ ጥሪ አቅርቧል፡፡ መንግሥትም የተጣለበትን የሕዝብ አደራ በታችኛው አደረጃጀትና በማዕከላዊ መንግሥት ያሉ ችግሮችን በመፍታት እውነተኛ ዴሞክራሲ ለማምጣት መሥራት እንዳለበት በመግለጫው አሳስቧል፡፡ዘጋቢ፡- ጽዮን አበበ -ከአዲስ አበባ